
Fogyasztási szokások vizsgálata az Egri borvidéken

AZ EGRI BORVIDÉK BORFOGYASZTÁSI SZOKÁSAINAK AZ ELEMZÉSE
Analysis of the wine consumption habits in the wine region of Eger
Készítette: Kovács Barbara Edit, SZIE Gazdaság-és Társadalomtudományi kar, Kereskedelem és marketing szak, BA, IV. évfolyam
Témavezető: Dr. Szabó Zoltán PhD MBA, egyetemi docens SZIE MI
                   Tóthné Dr. Lőkös Klára egyetemi docens SZIE KMI
                    Pál Sándor agrármérnök, főmérnök Egri Csillagok Zrt.
„Az Egriről, főképp a vörösről most csak annyit, hogy ez is minden alkalomra, ünnepre, ebédre, kettesben, egyedül, egyaránt tökéletes. Számomra az Egri mindig kapcsolódott a hősies szenvedélyekkel. Ha Egrit iszom, azonnal nagy és heroikus tettekről kezdek álmodozni.”
/Hamvas Béla: A bor filozófiája/
Hamvas Béla szavai is érzékeltetik az Egri borokról alkotott pozitív érzéseit, véleményeit.
A borfogyasztás kultúrája fontos szerepet játszik az emberek mindennapi életében, voltaképp a múltunkra, jelenünkre illetve jövőnkre van hatással. Nem minden ember számára fontos ez a kultúra, mint érték megismerése, átélése, élvezése, de a lakosság túlnyomó többsége tisztában van vele, megéli, élvezi ezeket a különleges aromájú nedűket. A különböző fajtájú, típusú borokat nem csak egészségmegőrzés, gasztronómiai különlegességek mellé, hanem már csak azért is fogyasztjuk mert „jól esik”.
Dolgozatom témája az országunk egyik méltán híres borvidék borfogyasztási szokásainak a vizsgálata. Kíváncsi vagyok a „fiatalabb” valamint az „idősebb” korosztály illetve a nők és a férfiak borfogyasztási kultúrájára, szokására illetve attitűdjére, továbbá miként vélekednek a „fiatalabbak” és az „idősebb” korcsoport egymás fogyasztásáról.
Viszont ahhoz, hogy az emberek számára elérhető, fogyasztható nedűk kerülhessenek a piacra, nagyon sok munka, emberi erő továbbá szakképzetség, technológia szükséges. Kutatásaim során fontosnak tartom a termelői oldal véleményét, gondolatát a fogyasztókról alkotott képük megismerését. Dolgozatom készítése közben több Egri borásszal készítettem interjút melyek egyfajta betekintést adtak az általuk vélt fogyasztói magatartásról.
A fogyasztók által alkotott képet a borfogyasztás vizsgálatának 7W-én keresztül objektív statisztikai módszerek segítségével fogom vizsgálni. 



